Broj: 711-I-1832-M-337/22-02-23

Zagreb, 28. srpnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Ivane Pavasović, vršiteljice dužnosti ravnatelja Javne ustanove Agencija za upravljanje zaštićenim prirodnim vrijednostima na području Osječko-baranjske županije**,za davanjem mišljenja Povjerenstva, na 181. sjednici, održanoj 28. srpnja 2022., daje sljedeće

**MIŠLJENJE**

**Ivana Pavasović, povodom obavljanja funkcije vršiteljice dužnosti ravnatelja Javne ustanove Agencija za upravljanje zaštićenim prirodnim vrijednostima na području Osječko-baranjske županije, ne smatra se obveznicom iz članka 3. stavka 1. točke 61. ZSSI/21-a te nije dužna Povjerenstvu podnositi imovinsku karticu, s obzirom na to da navedenu dužnost obnaša u kraćem razdoblju od 28. travnja 2022. do 1. rujna 2022., kada će na dužnost stupiti ravnatelj imenovan temeljem provedenog javnog natječaja.**

Obrazloženje

Zahtjev za davanjem mišljenja Povjerenstva podnijela je Ivana Pavasović, vršiteljica dužnosti ravnatelja Javne ustanove Agencija za upravljanje zaštićenim prirodnim vrijednostima na području Osječko-baranjske županije.U knjigama ulazne pošte Povjerenstva zahtjev je zaprimljen 25. srpnja 2022. pod poslovnim brojem 711-U-6957-M-337/22-01-2, povodom kojeg se vodi predmet broj M-337/22.

Člankom 3. stavkom 1. točkom 61. ZSSI/21-a, propisano je da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici u smislu navedenoga Zakona.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U zahtjevu podnositeljica navodi da je 25. srpnja 2022. dobila zaključak Broj: 711-I-1189-IK-2132/22-01-20, od 11. srpnja 2022. u kojem je upozorena na obvezu kao vršiteljice dužnosti za ispunjavanje imovinske kartice. U nastavku podnositeljica navodi da je na mjesto vršitelja dužnosti ravnatelja Javne ustanove Agencija za upravljanje zaštićenim prirodnim vrijednostima na području Osječko-baranjske županije imenovana 28. travnja 2022. te joj je obveza kao vršitelja dužnosti bila obavljanje redovnih tekućih poslova navedene javne ustanove i raspisivanje natječaja za imenovanje ravnatelja iste javne ustanove.

Podnositeljica dalje navodi da je Skupština Osječko-baranjske županije 21. srpnja 2022. donijela Rješenje kojim je Igor Ružička imenovan ravnateljem Javne ustanove Agencija za upravljanje zaštićenim prirodnim vrijednostima na području Osječko-baranjske županije, pri čemu je isti odlučio da će, zbog obveza u firmi u kojoj je radio prije imenovanja, započeti s radom 1. rujna 2022. kada prestaje njena funkcija vršiteljice dužnosti ravnatelja.

Zahtjevu za mišljenje priloženo je Rješenje o imenovanju ravnatelja Javne ustanove Agencije za upravljanje zaštićenim prirodnim vrijednostima na području Osječko-baranjske županije, KLASA: 007-03/22-01/5, URBROJ: 2158-01-22-6, koje je Skupština Osječko-baranjske županije donijela 21. srpnja 2022. i kojom je Igor Ružička imenovan za ravnatelja Javne ustanove Agencije za upravljanje zaštićenim prirodnim vrijednostima na području Osječko-baranjske županije na vrijeme od četiri godine, a počevši od 1. rujna 2022.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Sukladno članku 59. stavku 3. ZSSI/21-a osobe koje su prvi put postale obveznici podnošenja imovinske kartice stupanjem na snagu toga Zakona dužne su podnijeti imovinske kartice u roku od 30 dana od dana donošenja pravilnika iz stavka 1. istoga članka.

Člankom 37. stavcima 1. i 2. Zakona o ustanovama („Narodne novine“, broj 76/93., 29/97., 47/99., 35/08. i 127/19.) propisano je da je ravnatelj voditelj ustanove ako zakonom nije drugačije određeno te je propisano da ravnatelj organizira i vodi rad i poslovanje ustanove, predstavlja i zastupa ustanovu, poduzima sve pravne radnje u ime i za račun ustanove, zastupa ustanovu u svim postupcima pred sudovima i ovlaštenim javnopravnim tijelima pri čemu je odgovoran za zakonitost rada ustanove.

Člankom 43. Zakona o ustanovama propisano je da će se natječaj ponoviti, ako se na raspisani natječaj nitko ne prijavi ili nitko od prijavljenih kandidata ne bude izabran, te da će do imenovanja ravnatelja ustanove na temelju ponovljenog natječaja imenovati vršitelj dužnosti ravnatelja ustanove, ali najduže do godinu dana.

Iako se u slučaju vršitelja dužnosti ravnatelja ustanove radi o dužnosti koja se obnaša u kraćem razdoblju, u pravilu do godine dana, Povjerenstvo smatra da vršitelj dužnosti ravnatelja ustanove ima sva prava i ovlasti ravnatelja ustanove imenovanog temeljem provedenog javnog natječaja te da ga se upisuje u nadležni sudski registar kao i ravnatelja ustanove.

Naime, vršitelj dužnosti ravnatelja ustanove imenuje se kako bi se osigurao nesmetan kontinuitet u radu ustanove do imenovanja ravnatelja ustanove po redovitoj proceduri u javnom natječaju, pri čemu ne postoje zakonske zapreke da se ista osoba imenuje za vršitelja dužnosti više od jednom te da istu dužnost obnaša i kroz dulje vremensko razdoblje.

Povjerenstvo stoga zaključuje da je vršitelj dužnosti ravnatelja ustanove obveznik u smislu odredbe članka 3. stavka 1. točke 61. ZSSI/21-a, kojeg obvezuju zabrane i ograničenja propisana tim Zakonom, na istovjetan način na koji se na ravnatelja ustanove za upravljanje nacionalnim parkovima, parkovima prirode i/ili drugih zaštićenih dijelova prirode primjenjuju odredbe toga Zakona.

Međutim, imajući u vidu da je Ivana Pavasović imenovana na dužnost vršiteljice dužnosti ravnatelja Javne ustanove Agencije za upravljanje zaštićenim prirodnim vrijednostima na području Osječko-baranjske županije u kraćem razdoblju, tj. u razdoblju od 28. travnja 2022. do 1. rujna 2022. kada ravnatelj iste javne ustanove imenovan temeljem u međuvremenu provedenog javnog natječaja stupa na dužnost, Povjerenstvo je stava da se povodom obavljanja spomenute funkcije Ivana Pavasović ne smatra obveznicom iz članka 3. stavka 1. točke 61. ZSSI/21-a te da stoga nije dužna Povjerenstvu podnositi imovinsku karticu.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljica Ivana Pavasović, putem e-mail adrese
2. Objava na internetskoj stranici Povjerenstva
3. Pismohrana